
Eltziegok, Artziniegak, Gesaltza Añanak eta Pobesek ‘Vital Araban zehar' programaren bisita izango dute asteburu honetan 

• Bost musika, umore eta dantza proposamen izango dira lau herrietan bihartik igandera bitartean  

Vitoria-Gasteiz, 2026ko irailak 10.- Eltziegon, Artziniegan, Gesaltza Añanan eta Pobesen izango dira, asteburu honetan, Lurraldeko eta Trebiñuko udalerriek udan kultura ekimenez disfrutatu dezaten Vital Fundazioak duen ‘Vital Araban zehar' programaren proposamenak.  

Lehenengo emanaldia bihar, ostirala, izango da Eltziegon, herriko jaietan ari dira-eta. Arabako Errioxako herri horretara hurbiltzen direnek Partyman-en (Richard Eros Sanz gasteiztarraren izen artistikoa) ikuskizunaz gozatzeko aukera izango dute, 18:00etatik aurrera Plaza Nagusian/Frontoian. Ikuskizuna haurrentzat eta familientzat da bereziki, eta umorea, musika, dantza, animazioa nahiz publikoaren parte-hartzea uztartzen ditu. 

Larunbat goizean dantza saioa izango da, 12:00etan, Artziniegako Arteako Andre Mariaren Santutegian, Haize Dulantzi dantza taldearen eskutik. Alegria-Dulantziko taldeak bizirik eusten dio euskal dantzen tradizioari, Arabako lurraldeari lotutako dantzak berreskuratu eta transmititzen dituen errepertorioaren eskutik, baina proposamen koreografiko berriak gehitu dizkiote, eta folkloreak ere eboluzionatu dezakeela erakutsi dute. Arratsaldean, Gazteiz Big Band taldearen musika entzungo da Gesaltza Añanako plazan, 19:30ean. Taldeak hiru hamarkadako ibilbidea egin du eta jazz orkestra handien espiritua dantza eta ikuskizun musika dela aldarrikatzen dute, latin jazz edo neoswing erritmoen eskutik.

Igandeko eguna dantzen eskutik hasiko da berriro, oraingoan Triskari Dantza Taldearen eskutik, Pobeseko kiroldegian dantzatuko baita 13:00etan. Urkabustaizen jaiotako elkarte horrek dantzarekin ez ezik, musikarekin, jokoekin, abestiekin, ohiturekin eta jantzi tradizionalekin ere lotutako lan garrantzitsua egiten du, euskal kultura tradizionala zaintzeko eta belaunaldiz belaunaldi transmititzeko. Asteburuari agur esateko, Artziniegak ‘Vital Araban zehar'-en bisita izango du berriro. Oraingoan, The Blooms taldearen kontzertua izango da, Goiko Plazan, 12:00etan. Taldeak soul, jazz, pop eta funk kutsua du, nortasun propioz eta eragin latinoamerikarrez berrinterpretatutako bertsio-errepertorioaren eskutik.

‘Vital Araban zehar’ ekimenaren XXII. edizioak 103 kultura jarduera eramango ditu aurten Arabako sei kuadrillatako 49 udalerritako 68 herritara (Vitoria-Gasteiz izan ezik) eta Trebiñuko beste hirutara. Horiek guztiek musika taldeen 55 kontzertu, 38 antzerki-emanaldi, 5 abesbatza-errezitaldi eta 5 dantza-erakustaldi disfrutatzeko aukera izango dute, bertako artisten eskutik.

